
Transz-rezveratrol természetes antioxidáns stabilizáló hatásának vizsgálata polietilénben

A borászati melléktermékek jelentős mennyiségben tartalmaznak bioaktív molekulákat, mint például flavonoidokat, fenolsavakat, antociánokat, transz-rezveratrolt, illetve az említett vegyületek glikozidjait [1]. A kutatócsoport korábbi kísérletei alapján a szőlőkivonat rendkívül hatékonynak bizonyult a polietilén többszöri extrúziója során [2]. Habár a kivonatban feltételezhetően a flavonoid komponensek a leghatékonyabb antioxidánsok, de a sztilbének (pl. transz-rezveratrol), valamint a fenolsavak is valószínűleg részt vesznek a stabilizálásban.
A kutatómunkám célja az iparban alkalmazott szintetikus fenolos antioxidáns helyettesítése a természetes eredetű transz-rezveratrollal. Kutatásom során meghatároztam a rezveratrol olvadási és bomlási jellemzőit, valamint a szekunder antioxidáns (PEPQ) és rezveratrol összeolvasztási kísérlete során elemeztem a két anyag egymásra gyakorolt hatását (DOM, DSC, TGA). A polietilén mintákhoz használt stabilizátor csomagok 1000 ppm PEPQ másodlagos antioxidánst, illetve eltérő koncentrációkban transz-rezveratrolt tartalmaztak. Referenciaként az iparban elterjedten alkalmazott I1010 fenol alapú primer antioxidánst használtam. Vizsgáltam a többszöri extrúzió hatását a kémiai szerkezetre (FT-IR), a viszkozitást (MFR), a termooxidatív stabilitást (OIT), illetve a színt (YI).
A mérési eredmények alapján a transz-rezveratrol önmagában kifejezetten hatékonynak bizonyult a termikus és termooxidatív degradációk akadályozásában, viszont a PEPQ várt pozitív hatása nem érvényesült. Az antagonisztikus hatás feltérképzése érdekében a TDK Konferenciát követően további kísérleteket végeztünk a kutatócsoporttal és az eredményeket egy nemzetközi folyóiratban publikáltuk. [3]

